যাদবপুর বিদ্যাপীঠে প্রার্থনা সঙ্গীত হিসেবে গাওয়া হল ‘বাংলার মাটি বাংলার জল’

কলকাতা: যাদবপুর বিদ্যাপীঠে (Jadavpur Vidyapith) বৃহস্পতিবার সকালে প্রার্থনা সঙ্গীত হিসেবে গাওয়া হল ‘বাংলার মাটি বাংলার জল’, (Banglar Mati Banglar Jol) রাজ্য সঙ্গীত। শিক্ষক-শিক্ষিকা ও পড়ুয়ারা একসঙ্গে গাইলেন রবীন্দ্রনাথ ঠাকুরের লেখা এই গানটি।

প্রসঙ্গত, বুধবার মধ্যশিক্ষা পর্ষদের তরফে নির্দেশিকা জারি করা হয়েছিল যে, রাজ্যের সমস্ত মাধ্যমিক ও উচ্চ মাধ্যমিক স্তরের স্কুলে জাতীয় সঙ্গীতের পাশাপাশি রাজ্য সঙ্গীতও গাওয়া হবে প্রার্থনার সময়। সেই নির্দেশিকা মেনেই বৃহস্পতিবার থেকে রাজ্যের কিছু স্কুলে এই নতুন নিয়ম চালু হয়েছে।

আরও পড়ুন: কলকাতায় ফের সক্রিয় ইডি, নাগেরবাজার ও সল্টলেকে দুই ব্যবসায়ীর বাড়িতে তল্লাশি

তবে বর্তমানে বহু স্কুলে মাধ্যমিকের টেস্ট পরীক্ষা চলার কারণে নিয়মিত পঠনপাঠন বন্ধ রয়েছে। শিক্ষা দফতর সূত্রে খবর, ১৩ নভেম্বর পরীক্ষা শেষ হওয়ার পর থেকেই রাজ্যের সব স্কুলে নিয়মিতভাবে রাজ্য সঙ্গীত গাওয়া শুরু হবে। শিক্ষক মহলের একাংশের মত, রাজ্য সঙ্গীতের অন্তর্ভুক্তি ছাত্রছাত্রীদের মধ্যে বাংলার সংস্কৃতি ও ঐতিহ্যের প্রতি শ্রদ্ধাবোধ গড়ে তুলতে সাহায্য করবে।